| ০৯ জানুয়ারি ২০১৯, ১৭:৪৮ | আপডেট : ০৯ জানুয়ারি ২০১৯, ১৮:০৫
কলকাতার বাংলা সিরিয়ালের জনপ্রিয় অভিনেত্রী মধুমিতা সরকার। বাংলাদেশের দর্শকদের কাছে দুই সিরিয়াল ‘বোঝে না সে বোঝে না’র ‘পাখি’ আর ‘কুসুম দোলা’র ‘ইমন’ চরিত্রে অভিনয় করে বেশ পরিচিতি পেয়েছেন।
এছাড়া আরও অনেক সিরিয়ালেই দেখা গেছে মধুমিতা সরকারকে। সিরিয়ালের জনপ্রিয় মুখ এবার সিদ্ধান্ত নিয়েছেন মেগা সিরিয়ালে আর অভিনয় না করার। কলকাতার একটি গণমাধ্যমে এসব কথা জানান তিনি। এখন নিজেকে ওয়েব সিরিজে অভিনয়ের জন্য প্রস্তুত হচ্ছেন মধুমিতা সরকার।
এদিকে ওয়েব সিরিজ পরিচালক হিসেবে মধুমিতার স্বামী সৌরভ পরিচিত। তবে কি স্বামীর ওয়েব সিরিজেই দেখা যাবে তাকে? মধুমিতা বলেন, ‘সেরকম বলা যাচ্ছে না। সৌরভ কাস্টিংয়ের ক্ষেত্রে কখনও আপোস করে না। ও আমাকে অভিনেত্রী হিসেবে কাজে লাগাতে চায়। কিন্তু আমি প্রস্তুতি না নিয়ে কাজ করি না। ওয়েব সিরিজ বা অন্য মাধ্যমটা ভালোভাবে বুঝেই সিদ্ধান্ত নেব।’
এবার নিজেকে একটু ঘষেমেজে অন্যরকমভাবে গড়ে তুলতে চাইছেন মধুমিতা। এর জন্য ইমন বা পাখির চরিত্র থেকে বেরিয়ে আসতে চাইছেন তিনি। মধুমিতা বলছেন, ‘চরিত্রের প্রয়োজনে নিজেকে গড়ে তুলতে হবে। আমি সবসময়ই চাইব লোকে যেন না বলে একই ধরনের চরিত্র করছি। চরিত্র ঠিকভাবে ফুটিয়ে তুলতে পারলে ভালোবাসা ঠিকই পাব।’ ওয়েবসিরিজে চরিত্রের প্রয়োজনে বোল্ড দৃশ্যে অভিনয় করতে হলেও আপত্তি নেই মধুমিতার। তার কথায়, ‘আমি চরিত্রকে তুলে ধরব। নিজেকে নয়।’